उदयपुर। खेमली गांव के अनोपपुरा में रंजिश के चलते शनिवार दोपहर कुछ लोगों ने दो भाइयों पर हमला कर दिया। पथराव में एक भाई गंभीर घायल हो गए। हमलावरों ने इनकी लग्जरी गाड़ी में आग लगा दी। डबोक थाना पुलिस ने भैंसड़ा कला के सहायक सचिव और उसके साथियों के खिलाफ मामला दर्ज किया है।
हमले को लेकर चंदेसरा निवासी सोहनलाल पुत्र पुरुषोत्तम भानावत ने रिपोर्ट दी है। सोहन लाल ने बताया कि हमले में उसके भाई भरत को गंभीर चोटें आई हैं। बताया गया कि सोहन लाल भी डबोक का हिस्ट्रीशीटर है। हमले का कारण दोनों पक्षों में रंजिश बताई जा रही है। सोहनलाल ने भैंसड़ा कला के सहायक सचिव अमरेश आचार्य व उसके साथियों के खिलाफ थाने में रिपोर्ट दी है।
फिल्मी स्टाइल में दौड़ाकर घेरा, भागने पर बरसाए पत्थर
ग्रामीणों ने बताया कि सोहन लाल और भरत चंदेसरा लौट रहे थे। खेमली पहुंचने पर अमरेश ने साथियों के साथ सोहनलाल की गाड़ी (सफारी) का पीछा करना शुरू कर दिया। मोटरसाइकिलों और कार में सवार ये सभी हथियारों से लैस थे। बचने के लिए सोहनलाल ने गाड़ी भगाना शुरू किया।
आरोपियों ने फिल्मी स्टाइल हथियार लहराते हुए दोनों भाइयों की गाड़ी खेमली से ओडवाड़िया, रीको गुडली, स्कूल, भैंसड़ा कलां, चंदेसरा व अनोपपुरा तक दौड़ाई। अनोपपुरा में इनकी गाड़ी को चारों ओर से घेर लिया गया। जान बचाने के लिए दोनों भाई गाड़ी से उतर कर भागे तो हमलावरों ने पथराव कर दिया। भरत को गंभीर चोटें आईं। सोहनलाल उसे लेकर जैसे-तैसे भाग निकला और गांव में छिप गया। इधर आरोपियों ने इनकी गाड़ी को आग लगा दी।
hin_Deva hin_Deva bho_Deva hin_Deva hin_Deva